ΓΡΑΠΤΗ ΕΡΩΤΗΣΗ P-1746/98

υποβολή: Dominique Souchet (I-EDN) προς την Επιτροπή

(27 Μαΐου 1998)

Θέμα: Επιπλέοντα απλόδιχτα και ειδικές άδειες αλιείας

Στην απάντησή της της 21ης Απριλίου 1998 στις γραπτές ερωτήσεις Ε-0503/98, Ε-0505/98, Ε-0507/98, Ε-0509/98 και Ε-0511/98(1), η Επιτροπή διευκρινίζει ότι εξακολουθεί να θεωρεί ότι δεν πρέπει να συνεχισθεί η αλιεία με επιπλέοντα απλόδιχτα στην ανοιχτή θάλασσα λόγω των κινδύνων οικολογικής και κοινωνικο-οικονομικής φύσεως.

Από οικολογική άποψη, ποιές είναι οι αξιόπιστες εκείνες επιστημονικές βάσεις επί των οποίων βασίζεται η Επιτροπή για να ζητήσει τη γενικευμένη απαγόρευση της χρήσης των επιπλεόντων απλόδιχτων;

Για να μπορέσει να εξασφαλισθεί η καλύτερη δυνατή αλίευση στα αποθέματα μακρύπτερου τόνου του Βορείου Ατλαντικού, γιατί δεν επιδιώκει η Επιτροπή τη γενίκευση του συστήματος των ειδικών αδειών αλιείας που εφαρμόζεται στη Γαλλία καθώς με αυτές μπορεί και περιορίζεται ή προσαρμόζεται ο αριθμός των αλιευτικών σκαφών που χρησιμοποιούν επιπλέοντα απλόδιχτα στην κατάσταση των αλιευτικών αποθεμάτων.

Από κοινωνικο-οικονομικής άποψη, δεν νομίζει η Επιτροπή ότι η γενικευμένη απαγόρευση της χρήσης των επιπλεόντων απλόδιχτων θα έχει ως συνέπεια να χαθούν πολλές θέσεις εργασίας και να πληγούν σοβαρά οι αλιευτικές ζώνες που χρησιμοποιούν αυτή την τεχνική (και συγκεκριμένα στην νήσο Yeu);

Σ' ό,τι αφορά το αποδεκτό των μέτρων διαχείρισης της κοινοτικής αλιείας, δε νομίζει η Επιτροπή ότι η λήψη αποφάσεων χωρίς αξιόπιστη επιστημονική μελέτη κινδυνεύει αφενός να απορριφθεί από τους αλιείς και την αλιευτική βιομηχανία και αφετέρου να θίξει την αξιοπιστία της Κοινής Αλιευτικής Πολιτικής;

Πέρα δε από τα επιπλεόντα απλόδιχτα, προτίθεται η Επιτροπή να θέσει υπό αμφισβήτηση κατά τον ίδιο τρόπο, χωρίς αξιόπιστες επιστημονικές μελέτες, τη νομιμότητα και άλλων αλιευτικών μέσων;

Απάντηση της κ. Bonino εξ ονόματος της Επιτροπής

(2 Ιουλίου 1998)

Οι κίνδυνοι οικολογικής φύσης για την αλιεία των μεγάλων μεταναστευτικών ιχθύων με τα ωκεάνια παρασυρόμενα δίχτυα αποδείχτηκαν σαφώς με μελέτες οι οποίες επικυρώθηκαν από την επιστημονική, τεχνική και οικονομική επιτροπή. Η έκθεση(2) της συνεδρίασης που πραγματοποίησε η εν λόγω επιτροπή το φθινόπωρο 1995 είναι απόλυτα σαφής σχετικά με το θέμα αυτό. Συνεπώς, η Επιτροπή δεν συμμερίζεται με κανένα τρόπο την άποψη του Αξιότιμου Μέλους του Κοινοβουλίου σχετικά με τις επιστημονικές βάσεις της απόφασης για την απαγόρευση των ωκεάνιων παρασυρόμενων διχτυών.

Όσον αφορά τη θέσπιση ειδικής άδειας αλιείας φαίνεται απαραίτητη η επαναφορά της στο πλαίσιο των αποφάσεων του Συμβουλίου, οι οποίες λήφθηκαν με βάση τον κανονισμό (ΕΚ) 1627/94 του Συμβουλίου, της 27ης Ιουνίου 1994, για τη θέσπιση των ειδικών διατάξεων για τις ειδικές άδειες αλιείας(3). Το Συμβούλιο αποφάσισε, πράγματι, να περιορίσει αυστηρά τον κατάλογο των αλιευτικών πεδίων στον Ατλαντικό και τις παρακείμενες θάλασσες για τις οποίες η χορήγηση ειδικών αδειών αλιείας θα ήταν υποχρεωτική (αλιευτικά πεδία μεγάλου βάθους, καβουρομάνες, χτένια του Ατλαντικού). Ειδικότερα, το Συμβούλιο αποφάσισε να μην περιλάβει τα πελαγικά αλιευτικά πεδία στις εν λόγω διατάξεις. Συνεπώς, η γαλλική πρωτοβουλία εντάσσεται σε ένα εθνικό πλαίσιο. Αυτό το μέτρο πλαισίωσης είναι διαφορετικής φύσης από την απόφαση αρχής σχετικά με την έγκριση ή την απαγόρευση ορισμένων τεχνικών αλιείας.

Όσον αφορά τα μεσοπρόθεσμα οικονομικά προβλήματα για τους στολίσκους που χρησιμοποιούν παρασυρόμενα δίχτυα και τις ζώνες οι οποίες εξαρτώνται από την αλιεία αυτή, η Επιτροπή ήταν ήδη ενήμερη. Όμως, όπως τονίζεται στην ανακοίνωση της Επιτροπής στο Συμβούλιο(4), η μη απαγόρευση των παρασυρόμενων διχτυών θα είχε ως συνέπεια άλλα κοινωνικοοικονομικά προβλήματα, ακόμα πιο σοβαρά. Εάν το μέτρο απαγόρευσης είναι απόλυτα απαραίτητο, όσοι πληγούν θα πρέπει να μπορέσουν να ωφεληθούν από την συλλογική αλληλεγγύη. Τα μέτρα μετατροπής είναι απαραίτητα και, σύμφωνα με τις δεσμεύσεις τις οποίες έλαβε κατά τη συνεδρίαση του Συμβουλίου τον Μάρτιο 1998, η Επιτροπή μελέτησε εμπεριστατωμένα το θέμα. Η Επιτροπή, σύμφωνα με τα συμπεράσματα του Συμβουλίου της 8ης Ιουλίου 1998, θα υποβάλει προτάσεις στο Συμβούλιο προς την κατεύθυνση αυτή.

Τέλος, η Επιτροπή δεν συμμερίζεται την άποψη του Αξιότιμου Μέλους του Κοινοβουλίου ότι η υιοθέτηση της απόφασης σχετικά με τα παρασυρόμενα δίχτυα λήφθηκε χωρίς επιστημονική βάση. Η Επιτροπή ανατρέχει στην ανακοίνωσή της και στην έκθεση της επιστημονικής, τεχνικής και οικονομικής επιτροπής για την οποία γίνεται λόγος παραπάνω. Καμία τεχνική αλιείας δεν αμφισβητήθηκε ούτε πρόκειται να αμφισβητηθεί χωρίς επιστημονικά τεκμήρια τα οποία έχουν αναλυθεί από αρμόδια όργανα, αρχής γενομένης από την επιστημονική, τεχνική, και οικονομική επιτροπή.

(1) ΕΕ C 386, 11.12.1998.

(2) SEC(95)1960.

(3) ΕΕ L 171, 6.7.1994.

(4) COM(94)50.